CELEX: 52013PC0613
Language: mt
Date: 2013-09-02
Title: Proposta għal DEĊIŻJONI TAL-KUNSILL dwar l-istabbiliment tal-pożizzjoni tal-Unjoni Ewropea fil-Kunsill Ministerjali tal-Komunità tal-Enerġija (li se jsir f’Belgrad fl-24 ta' Ottubru 2013)

|
			
		
		
		52013PC0613
		
			Proposta għal DEĊIŻJONI TAL-KUNSILL dwar l-istabbiliment tal-pożizzjoni tal-Unjoni Ewropea fil-Kunsill Ministerjali tal-Komunità tal-Enerġija (li se jsir f’Belgrad fl-24 ta' Ottubru 2013) /* COM/2013/0613 final - 2013/0301 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-ħdax-il Kunsill Ministerjali tal-Komunità
tal-Enerġija se jseħħ fl-24 ta' Ottubru 2013 f'Belgrad
(fis-Serbja).
Jeħtieġ li tiġi stabbilita l-pożizzjoni
tal-Unjoni Ewropea fir-rigward tad-deċiżjonijiet li jinsabu fuq l-aġenda ta'
din il-laqgħa skont l-Artikolu 218(9) tat-Trattat dwar il-Funzjonament
tal-Unjoni Ewropea u skont id-dispożizzjonijiet tad-Deċiżjoni
tal-Kunsill 2006/500/KE tad-29 ta' Mejju 2006 dwar
il-konklużjoni mill-Komunità Ewropea tat-Trattat dwar il-Komunità tal-Enerġija
(minn hawn 'il quddiem imsejjaħ "it-Trattat").
Skont l-Artikolu 6
tad-Deċiżjoni 2006/500/KE, ir-rappreżentant tal-Kummissjoni Ewropea għandu
jesprimi l-pożizzjoni tal-Unjoni Ewropea fil-Kunsill Ministerjali.
Din il-Proposta għal Deċiżjoni tal-Kunsill
tkopri l-punti kollha tal-aġenda li dwarhom mistennija tittieħed deċiżjoni
mill-Kunsill Ministerjali jew li jeħtieġu li tittieħed pożizzjoni tal-UE.
Il-Kummissjoni tqis li l-punti l-oħra fuq l-aġenda tal-Kunsill Ministerjali ma
jeħtiġux gwida għal dikjarazzjoni mill-Unjoni Ewropea, kif imsemmi fil-Metodi
ta' ħidma għat-tħejjija tal-laqgħat tal-Kunsill Ministerjali tal-Komunità
tal-Enerġija maqbula bejn is-servizzi tal-Kummissjoni u l-Kunsill (14623/07).
2.           ABBOZZ TA' AĠENDA ANNOTATA
2.1.        Kwistjonijiet baġitarji
(skont il-punti tat-taqsima A, mingħajr diskussjoni)
Approvazzjoni tal-ġestjoni finanzjarja
għall-2012 Il-Kummissjoni għandha tapprova
l-awtorizzazzjoni finanzjarja tad-Direttur għall-2012 abbażi tar-Rapport
tal-Awditjar tal-31 ta' Diċembru 2012, ir-Rapport tal-Kumitat
tal-Baġit dwar l-Awditjar għall-2012, u r-Rapport tad-Direttur dwar
l-Eżekuzzjoni tal-Baġit.
Approvazzjoni tal-baġit u
tal-kontribuzzjonijiet finanzjarji għall-perjodu mill-2014 sal-2015 Il-Kummissjoni għandha tapprova l-baġit għall-perjodu mill-2014
sal-2015, soġġett għall-approvazzjoni tal-approprjazzjonijiet korrispondenti
mill-awtorità tal-baġit għal dawn is-sentejn. Dan il-baġit huwa konsistenti
mal-proposta tal-Kummissjoni, li ġiet adottata bid-Deċiżjoni tal-Kummissjoni
tad-29 ta' Mejju 2013 (SEC(2013) 3061 final).
Il-baġit totali ma għandux jaqbeż
EUR 3,448,810 fl-2014 u EUR 3,517,786 fl-2015. Dawn l-ammonti
jirrappreżentaw żieda (ta' 3.2 % u 5.2 %) meta mqabbla mal-baġit
approvat għall-2013. Is-suppożizzjonijiet baġitarji li jinsabu fl-abbozz
tal-baġit imħejji mis-Segretarjat jiġġustifikaw il-baġit miżjud pereżempju
b’referenza għall-estensjoni fl-attivitajiet tal-Komunità tal-Enerġija u
għaż-żieda fir-responsabbiltajiet tal-korpi tagħha, u b’mod partikolari
tas-Segretarjat.
Il-Kummissjoni Ewropea għandha taqbel ukoll
mal-emendi tal-Anness IV tat-Trattat dwar il-Komunità tal-Enerġija, li
jistipula d-dettalji tal-kontribuzzjonijiet tal-baġit mill-Unjoni Ewropea u
minn kull Parti Kontraenti. Mal-adeżjoni tar-Repubblika tal-Kroazja fl-Unjoni
Ewropea, il-kontribuzzjoni finanzjarja tagħha għall-baġit tal-Komunità
tal-Enerġija (0.40 %) għandha tiġi koperta mill-Unjoni Ewropea.
2.2.      Adozzjoni tal-Programm ta’ Ħidma
tal-Komunità tal-Enerġija għall-perjodu mill-2014 sal-2015 (skont
il-punti tat-taqsima A, mingħajr diskussjoni)
Il-Kummissjoni Ewropea għandha tapprova
l-Programm ta’ Ħidma tal-Komunità tal-Enerġija għall-perjodu mill-2014
sal-2015, kif propost mis-Segretarjat u appoġġat mill-Grupp Permanenti ta' Livell
Għoli (bl-Ingliż imsejjaħ “Permanent High Level Group” - PHLG)
fid-19 ta' Ġunju 2013.
Dan il-Programm ta’ Ħidma jirrappreżenta
t-tkomplija tax-xogħol li sar fl-imgħoddi, u jkopri l-oqsma kollha ta’
attività.
2.3.        Implimentazzjoni
tad-Direttiva dwar l-Effiċjenza Enerġetika
Sal-lum, l-acquis dwar il-Komunità
tal-Enerġija jinkludi d-Direttiva 2006/32/KE tal-Parlament Ewropew u
tal-Kunsill dwar effiċjenza fl-użu finali tal-enerġija u dwar servizzi ta’
enerġija, id-Direttiva 2010/31/UE tal-Parlament Ewropew u tal-Kunsill dwar
ir-rendiment tal-bini fl-użu tal-enerġija u d-Direttiva 2010/30/UE
tal-Parlament Ewropew u tal-Kunsill dwar l-indikazzjoni permezz ta’ ttikkettar
u l-informazzjoni standard tal-prodott dwar il-konsum tal-enerġija u riżorsi
oħra minn prodotti marbutin mal-enerġija, kif ukoll tmien regolamenti ta’
implimentazzjoni.
Id-Direttiva 2012/27/UE tal-Parlament
Ewropew u tal-Kunsill tal-25 ta' Ottubru 2012 dwar l-effiċjenza
fl-enerġija, temenda, fost l-oħrajn, id-Direttiva 2010/30/UE u tħassar, fost
l-oħrajn, id-Direttiva 2006/32/KE. L-evoluzzjoni tal-leġiżlazzjoni tal-UE
dwar l-effiċjenza enerġetika ġiet diskussa f’dik li qabel kienet it-Task Force
dwar l-effiċjenza enerġetika u fis-suċċessur tagħha, jiġifieri fil-Grupp ta’
Koordinazzjoni dwar l-Effiċjenza Enerġetika, li qabel dwar il-fatt li huwa
xieraq li l-Partijiet Kontraenti jibdew jimplimentaw
id-Direttiva 2012/27/UE fi stadju bikri.
L-abbozz tar-Rakkomandazzjoni dwar l-aġenda
tal-Kunsill Ministerjali jirrappreżenta l-ewwel pass lejn l-adozzjoni ta’
Deċiżjoni vinkolanti fil-futur u jiddeskrivi l-kompiti li għandhom jitwettqu
mill-Partijiet Kontraenti. Dan l-approċċ huwa simili għal dak segwit fil-passat
għad-Direttiva 2009/28/KE dwar il-promozzjoni tal-użu tal-enerġija minn
sorsi rinnovabbli. L-abbozz tar-Rakkomandazzjoni jinkludi xi adattamenti
proposti mis-Segretarjat tal-Komunità tal-Enerġija sabiex il-Partijiet
Kontraenti jitħallew jimplimentaw gradwalment ir-rekwiżiti tad-Direttiva.
Fil-laqgħa tal-Grupp Permanenti ta’ Livell Għoli tad-19 ta' Ġunju 2013,
ġie ċċarat li dawn l-adattamenti ma għandhomx jippreġudikaw il-kontenut ta’
Deċiżjoni vinkolanti fil-futur. L-abbozz tar-Rakkomandazzjoni jindika b’mod ċar
li d-diversi obbligi li l-Partijiet Kontraenti eventwalment ikollhom iwettqu
huma identiċi għal dawk stabbiliti fid-Direttiva 2012/27/UE.
Il-Kummissjoni għandha tappoġġa l-adozzjoni.
Minħabba li r-Rakkomandazzjoni hija bbażata fuq it-Titolu II tat-Trattat,
l-Unjoni Ewropea m’għandhiex tivvota dwarha.
2.4         Direttivi
dwar l-impjanti l-kbar tal-kombustjoni u dwar l-emissjonijiet industrijali
Fir-rapport tagħha lill-Kunsill Ministerjali
f’Budva s-sena li għaddiet, it-Task Force dwar l-Ambjent identifikat
id-diffikultajiet li jħabbtu wiċċhom magħhom il-Partijiet Kontraenti u l-ħtieġa
li tkun permessa ċerta flessibbiltà fl-implimentazzjoni
tad-Direttiva 2001/80/KE dwar il-limitazzjoni tal-emissjonijiet minn
impjanti kbar tal-kombustjoni, li dalwaqt se tiġi rrevokata u ssostitwita
mid-Direttiva 2010/75/UE dwar l-emissjonijiet industrijali (il-prevenzjoni
u l-kontroll integrati tat-tniġġis). Abbażi ta’ dan, il-Kummissjoni ppreżentat
lill-Kunsill Ministerjali proposta għal Deċiżjoni dwar l-implimentazzjoni
tad-Direttiva 2001/80/KE u dwar l-implimentazzjoni tal-Anness V
tal-Kapitolu III u tal-Artikolu 72(3) sa (4)
tad-Direttiva 2010/75/UE u li temenda l-Artikolu 16 u
l-Anness II tat-Trattat. 
Il-proposta tal-Kummissjoni kienet diskussa
waqt il-laqgħa tal-Grupp Permanenti ta' Livell Għoli (PHLG)
fid-19 ta' Ġunju 2013, fejn il-maġġoranza tal-Partijiet Kontraenti
talbu bidliet fil-proposta tal-Kummissjoni biex tiġi introdotta l-possibbiltà
ta' esklużjoni fakultattiva għal ċerti impjanti u biex jinbidlu ċerti dati
relatati mal-applikazzjoni ta’ Pjan Nazzjonali għat-Tnaqqis tal-Emissjonijiet.
Fir-rigward tad-Direttiva 2010/75/UE, kien hemm qbil ġenerali fuq
l-iskadenza tal-2018 għall-impjanti l-ġodda, filwaqt li l-iskadenza tal-2022 li
ġiet proposta għall-impjanti eżistenti tqieset li kienet kmieni wisq.
It-Task Force dwar l-Ambjent se tiltaqa'
fil-bidu ta’ Settembru għal diskussjoni fil-fond li fiha se jitqiesu
r-riżultati ta’ studju li għaddej bħalissa. Il-PHLG qabel li jkompli u
jikkonkludi d-diskussjonijiet tiegħu dwar din il-kwistjoni waqt il-laqgħa
tiegħu f’Ottubru, lejliet il-Kunsill Ministerjali.
Il-Kummissjoni għandha tappoġġa
d-deċiżjonijiet li jinsabu fuq l-aġenda kif ġej:
- id-Direttiva dwar l-impjanti l-kbar
tal-kombustjoni (id-Direttiva dwar l-IKK) – (adattamenti
għad-Direttiva 2001/80/KE): din id-Deċiżjoni hija bbażata fuq
it-Titolu II tat-Trattat, u kif stipulat fl-Artikolu 80, kull Parti
Kontraenti għandu jkollha vot wieħed. Għalhekk, l-Unjoni Ewropea, li mhijiex
Parti Kontraenti, m’għandhiex tivvota, madankollu, skont l-Artikolu 79
tat-Trattat, il-Kummissjoni Ewropea tista’ tibdel jew tirtira l-proposta tagħha
fi kwalunkwe ħin matul il-proċedura li tkun qed twassal għall-adozzjoni
tal-miżuri. Il-Kummissjoni għandha taqbel mal-modifiki tal-perjodu ta'
referenza għall-pjan nazzjonali għat-tnaqqis tal-emissjonijiet (bl-Ingliż
imsejjaħ “national emission reduction plan” - NERP) (li għalaq fl-2012 minflok
fl-2010) u mal-modifika tad-definizzjoni ta' "impjant eżistenti"
(data ta' referenza: l-1 ta' Jannar 1993 minflok
l-1 Lulju 1987). Il-Kummissjoni għandha taqbel ukoll ma’ waħda
mill-għażliet li ġejjin, li t-tnejn li huma għandhom l-għan li jipprovdu ċerta
flessibbiltà għall-Partijiet Kontraenti biex jilħqu l-miri meħtieġa: 
(i) il-modifika tad-dispożizzjonijiet relatati
mal-pjan nazzjonali għat-tnaqqis tal-emissjonijiet (in-NERP) billi jkun permess
limitu massimu li jonqos b’mod lineari li għandu jkun stabbilit bejn l-2018 u
d-data tad-dħul fis-seħħ tal-limiti tad-Direttiva dwar l-Emissjonijiet
Industrijali (l-IED). Fl-2018, it-total tal-emissjonijiet tal-impjanti inklużi
fin-NERP m’għandux jaqbeż b’iktar minn 25 % l-emissjonijiet ekwivalenti
għal-limiti mogħtija fid-Direttiva dwar l-IKK. Fl-aħħar sena tan-NERP, it-total
tal-emissjonijiet għandu jkun ekwivalenti għal dak li kien se jintlaħaq kieku
ġew applikati l-limiti tal-IED fuq il-bażi ta’ impjant impjant; 
(ii) il-possibbiltà ta' esklużjoni
fakultattiva għal ċerti impjanti, bir-restrizzjoni li din l-għażla m’għandiex
tkun tapplika għal impjanti li għalihom ikun intlaħaq qbil dwar data ta' għeluq
li tkun qabel l-1 ta' Jannar 2018 bejn l-awtoritajiet rilevanti
fir-relazzjonijiet bilaterali tagħhom mal-Unjoni Ewropea u/jew mad-donaturi
internazzjonali. Il-Kummissjoni għandha titlob biex fid-Deċiżjoni tal-Kunsill
Ministerjali tiġi introdotta dispożizzjoni li tispeċifika li, fuq talba
motivata tal-Parti Kontraenti, għandha tkun awtorizzata eżenzjoni mill-Kunsill
Ministerjali f’deċiżjoni approvata minn maġġoranza tal-Membri tiegħu, li
għandha tinkludi vot favur mill-Unjoni Ewropea;
- id-Direttiva dwar l-Emissjonijiet
Industrijali (adozzjoni tad-Direttiva 2010/75/UE): il-Kummissjoni għandha
tappoġġa l-adozzjoni ta’ din id-Direttiva mill-Komunità tal-Enerġija, bi
skadenza għall-implimentazzjoni li ma tkunx aktar tard
mill-1 ta' Jannar 2024 għall-impjanti eżistenti. Il-Kummissjoni
għandha taqbel mal-emenda tal-Artikolu 16 u tal-Anness II
tat-Trattat, abbażi tal-mandat ta’ nnegozjar mogħti mill-Kunsill
fil-jj/xx/2013.
2.5.        Implimentazzjoni
tat-Trattat
Il-Kummissjoni għandha tilqa' r-rapport
annwali ta' implimentazzjoni u l-valutazzjoni tal-konformità tal-Partijiet
Kontraenti mal-acquis tal-Komunità tal-Enerġija magħmula
mis-Segretarjat. Il-Ministri huma mistennija jirrappurtaw dwar l-iżviluppi
nazzjonali riċenti, prinċipalment mil-lat leġiżlattiv. Il-Kummissjoni għandha
tmexxi d-dibattitu u tiffoka fuq il-kisba tal-għan prinċipali tal-Komunità
tal-Enerġija, li hu l-istabbiliment ta' swieq nazzjonali tal-enerġija miftuħa,
trasparenti u kompetittivi li jistgħu jiġu integrati reġjonalment, bil-għan li
jinħoloq suq tal-enerġija pan-Ewropew.
Dwar it-talba motivata fil-każ ECS-8/11 kontra
l-Bosnja-Ħerzegovina, ippreżentata mis-Segretarjat skont l-Artikolu 90
tat-Trattat li jistabbilixxi l-Komunità tal-Enerġija, il-Kummissjoni għandha
taqbel ma' Deċiżjoni tal-Kunsill Ministerjali li fiha jintqal li din il-Parti
Kontraenti kisret id-dispożizzjonijiet rilevanti tal-acquis tal-Komunità
tal-Enerġija dwar il-gass (“it-tieni pakkett”), kif mitlub mis-Segretarjat. 
Jekk fid-dawl tal-opinjoni li se jagħti
l-Kumitat Konsultattiv dwar is-Soluzzjoni tat-Tilwim, il-Kummissjoni tikkunsidra
li hemm dubji dwar l-eżistenza tal-allegat ksur, hija għandha titlob
lill-Kunsill Ministerjali jiddeċiedi dwar dan permezz ta’ proċedura bil-miktub
f’data aktar tard, u f’kull każ sat-30 ta' Novembru, biex jingħata
biżżejjed żmien biex tiġi stabbilita pożizzjoni maqbula tal-UE, ibbażata fuq
valutazzjoni bir-reqqa tal-fajl mis-Servizzi Legali tal-Kummissjoni Ewropea u
tal-Kunsill Ewropew.
2.6.      Strateġija tal-Enerġija –
Proġetti ta’ Interess għall-Komunità tal-Enerġija (bl-Ingliż imsejħin “Projects
of Energy Community Interest” - PECIs)
Il-Kummissjoni għandha tapprova l-lista ta’
PECIs kif proposta mit-Task Force dwar l-Istrateġija tal-Enerġija u kif
approvata mill-PHLG fil-laqgħa tiegħu tad-19 ta' Ġunju 2013.
Hija għandha tistieden lill-Partijiet Kontraenti jieħdu l-passi neċessarji
kollha sabiex jiffaċilitaw l-implimentazzjoni rapida ta’ dawn il-proġetti.
F’dan ir-rigward, hija għandha tilqa’ l-inċentivi regolatorji tal-investiment
proposti mill-Bord Regolatorju tal-Komunità tal-Enerġija u għandha tappoġġa
l-approvazzjoni tagħhom mill-Kunsill Ministerjali, filwaqt li tenfasizza
l-ħtieġa għal kooperazzjoni msaħħa bejn ir-regolaturi nazzjonali. Għandha
tikkjarifika l-fatt li l-inċentivi proposti – li se jiġu elenkati bħala Anness
fil-konklużjonijiet tal-Kunsill Ministerjali – mhumiex eżawrjenti u jistgħu
jiġu riveduti fid-dawl tad-diskussjonijiet li għaddejjin bħalissa fl-Unjoni
Ewropea.
Il-Kummissjoni għandha tieħu nota tal-fatt li
proġetti oħra ppreżentati bħala PECIs kandidati kienu ddikjarati eliġibbli biex
jiġu vvalutati mit-Task Force u għandhom il-vantaġġi tagħhom, minkejja l-fatt
li ma kinux inklużi fil-lista tal-PECIs.
Il-Kummissjoni għandha taqbel li tistieden
lis-Segretarjat biex janalizza l-progress tal-implimentazzjoni ta’ kull PECI, u
li tistieden lill-Bord Regolatorju tal-Komunità tal-Enerġija biex janalizza
l-impatti tal-kooperazzjoni regolatorja (jew tan-nuqqas tagħha) fuq l-iżvilupp
tal-proġett. Ir-riżultati taż-żewġ azzjonijiet għandhom jiġu rrapportati
lill-Kunsill Ministerjali f’Ottubru 2014. F'każ li din l-analiżi turi li
ma sar l-ebda progress viżibbli fi proġett partikolari għal raġunijiet li
jaqgħu taħt ir-responsabbiltà tal-promotur tal-proġett, il-Kunsill Ministerjali
għandu jikkunsidra r-revoka tat-tali proġett mil-lista tal-PECIs. Il-Kummissjoni
għandha taqbel li jekk ikun hemm provi li l-lista tal-PECIs hija għodda
effiċjenti biex tingħata spinta lill-iżvilupp tal-proġetti, il-lista għandha
tiġi aġġornata kull sentejn sa tliet snin.
2.7.      It-Trattat dwar il-Komunità
tal-Enerġija wara l-2016
Il-Kummissjoni għandha tipparteċipa
fid-dibattitu Ministerjali skont ir-Rapport tal-Kummissjoni dwar il-Komunità
tal-Enerġija tal-2011[1]
u skont il-Konklużjonijiet tal-Kunsill tal-UE dwar it-tisħiħ tad-dimensjoni
esterna tal-politika tal-UE.[2]
Il-Kummissjoni għandha tapprova t-titwil
tat-Trattat dwar il-Komunità tal-Enerġija għal perjodu addizzjonali ta’ għaxar
(10) snin, abbażi tal-Artikolu 97 tal-istess Trattat. Din id-deċiżjoni
teħtieġ l-unanimità tal-Partijiet (tmien Partijiet Kontraenti u l-Unjoni Ewropea).
Jekk ma tintlaħaqx l-unanimità, it-Trattat jista' jkompli japplika bejn dawk
il-Partijiet li jkunu vvutaw favur it-titwil tiegħu, dejjem jekk dawn
il-Partijiet ikunu jammontaw għal mill-anqas żewġ terzi tal-Partijiet kollha.
Il-Kummissjoni għandha tapprova
l-istabbiliment ta’ Grupp ta’ Riflessjoni ta’ Livell Għoli b'mandat li
jivvaluta l-funzjonament tat-Trattat u li jipproponi titjib potenzjali f'din
l-organizzazzjoni internazzjonali, inklużi, skont il-każ, emendi għat-Trattat.
Il-Grupp għandu jirrapporta regolarment lill-PHLG u jippreżenta
l-konklużjonijiet tiegħu fil-laqgħa tal-Kunsill Ministerjali li se ssir
f’Ottubru tal-2014 f’Kiev.
2.8.      Deċiżjonijiet oħra (skont
il-punti tat-taqsima A, mingħajr diskussjoni)
Il-Kummissjoni se tapprova d-Deċiżjonijiet li
ġejjin:
- l-emendi għall-Att Proċedurali
bin-numru 2006/01/MC-EnC (ir-Regoli ta’ Proċedura tal-Kunsill
Ministerjali), li jintroduċu l-adozzjoni ta' programm ta' ħidma biennali, skont
il-baġit biennali;
- id-deskrizzjoni ġenerali ta’ Strateġija Soċjali,
wara l-konklużjonijiet tal-Forum Soċjali li sar fl-2012 u fl-2013.
Il-Kummissjoni għandha tappoġġa l-adozzjoni
mill-Komunità tal-Enerġija tar-Regolament tal-Kummissjoni (UE)
Nru 147/2013 tat-13 ta' Frar 2013 li jemenda r-Regolament
(KE) Nru 1099/2008 tal-Parlament Ewropew u tal-Kunsill dwar l-istatistika
dwar l-enerġija, fir-rigward tal-implimentazzjoni ta’ aġġornamenti ta’ kull
xahar u annwali għall-istatistika dwar l-enerġija fil-Komunità tal-Enerġija.
Minħabba li d-Deċiżjoni hija bbażata fuq it-Titolu II tat-Trattat,
l-Unjoni Ewropea ma għandhiex tivvota.
Il-Kummissjoni se tapprova wkoll
il-konklużjonijiet tal-laqgħat tal-PHLG li saru minn mindu sar il-Kunsill
Ministerjali tal-2012 'l hawn. 
2013/0301 (NLE)
Proposta għal
DEĊIŻJONI TAL-KUNSILL
dwar l-istabbiliment tal-pożizzjoni
tal-Unjoni Ewropea fil-Kunsill Ministerjali tal-Komunità tal-Enerġija (li se
jsir f’Belgrad fl-24 ta' Ottubru 2013) 
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 194 u
218(9) tiegħu,
Wara li kkunsidra d-Deċiżjoni
tal-Kunsill 2006/500/KE tad-29 ta' Mejju 2006 dwar
il-konklużjoni mill-Komunità Ewropea tat-Trattat dwar il-Komunità tal-Enerġija,[3] u b'mod partikolari
l-Artikoli 4 u 5 tagħha,
Wara li kkunsidra l-proposta tal-Kummissjoni
Ewropea,
IDDEĊIEDA KIF ĠEJ: 
Artikolu 1
Fid-dawl tal-ħdax-il laqgħa tal-Kunsill
Ministerjali tal-Komunità tal-Energija li se ssir f'Belgrad
fl-24 ta' Ottubru 2013, il-pożizzjoni tal-Unjoni Ewropea
fir-rigward tal-kwistjonijiet li jaqgħu taħt l-Artikolu 218(9) tat-Trattat
dwar il-Funzjonament tal-Unjoni Ewropea hija stabbilita fl-Anness ta’ din
id-Deċiżjoni.
Magħmul fi Brussell,
                                                                       Għall-Kunsill
                                                                       Il-President
ANNESS 
Il-pożizzjoni tal-Unjoni Ewropea
1.           L-Unjoni Ewropea tapprova: 
·                        
l-awtorizzazzjoni finanzjarja tad-Direttur
tas-Segretarjat tal-Komunità tal-Enerġija għall-2012;
·                        
il-baġit għall-perjodu mill-2014 sal-2015,
soġġett għall-approvazzjoni tal-approprjazzjonijiet korrispondenti
mill-awtorità tal-baġit għal dawn is-sentejn;
·                        
il-Programm ta’ Ħidma tal-Komunità tal-Enerġija
għall-perjodu mill-2014 sal-2015;
·                        
l-emendi għall-Anness IV tat-Trattat dwar
il-Komunità tal-Enerġija, fir-rigward tal-kontribuzzjonijiet għall-Baġit
tal-Komunità tal-Enerġija min-naħa tal-partijiet, u b’mod partikolari ż-żieda
ta' 0.40 % fil-kontribuzzjoni tal-UE, li tikkorrispondi
għall-kontribuzzjoni attwali mħallsa mill-Kroazja;
·                        
l-emendi għall-Artikolu 16 u
għall-Anness II tat-Trattat dwar il-Komunità tal-Enerġija, skont
id-Deċiżjoni tal-Kunsill tal-jj/xx/2013 li tawtorizza li l-Kummissjoni
tinnegozja emendi għat-Trattat dwar il-Komunità tal-Enerġija f'isem l-Unjoni
Ewropea;
·                        
id-Deċiżjoni tal-Kunsill Ministerjali li fiha
jintqal li l-Bosnja-Ħerzegovina kisret id-dispożizzjonijiet tal-acquis
tal-Komunità tal-Enerġija dwar il-gass, fatt li ġie identifikat mis-Segretarjat
f’talba motivata tiegħu, sal-punt li l-allegat ksur jiġi kkonfermat
mill-Kumitat Konsultattiv dwar is-Soluzzjoni tat-Tilwim fl-opinjoni tiegħu.
F’każ li jkun hemm fehmiet differenti dwar dan, l-Unjoni Ewropea titlob li
d-deċiżjoni dwar dan tiġi posposta sa mhux aktar tard
mit-30 ta' Novembru 2013;
·                        
il-lista tal-PECIs proposta mit-Task Force dwar
l-Istrateġija tal-Enerġija. L-Unjoni Ewropea tappoġġa l-inċentivi regolatorji
tal-investiment proposti mill-Bord Regolatorju tal-Komunità tal-Enerġija, li
mhumiex eżawrjenti u jistgħu jiġu riveduti fid-dawl tad-diskussjonijiet li
għaddejjin bħalissa fl-Unjoni Ewropea;
·                        
it-titwil tat-Trattat dwar il-Komunità tal-Enerġija
għal perjodu addizzjonali ta’ għaxar snin;
·                        
l-istabbiliment ta’ Grupp ta’ Riflessjoni ta’
Livell Għoli b'mandat li jivvaluta l-funzjonament tat-Trattat u li jipproponi
titjib potenzjali f'din l-organizzazzjoni internazzjonali, inklużi, skont
il-każ, emendi għat-Trattat;
·                        
l-emendi għall-Att Proċedurali
bin-numru 2006/01/MC-EnC (ir-Regoli ta’ Proċedura tal-Kunsill
Ministerjali), li jintroduċu l-adozzjoni ta’ programm ta' ħidma biennali;
·                        
id-deskrizzjoni ta' Strateġija Soċjali.
2.           L-Unjoni Ewropea tappoġġa:
·                        
l-implimentazzjoni mill-Partijiet Kontraenti
tal-Komunità tal-Enerġija tad-Direttiva 2012/27/UE tal-Parlament Ewropew u
tal-Kunsill tal-25 ta' Ottubru 2012 dwar l-effiċjenza
fl-enerġija, abbażi ta’ Rakkomandazzjoni tal-Kunsill Ministerjali, bħala
l-ewwel pass lejn l-adozzjoni ta’ att li jorbot fil-futur;
·                        
l-adozzjoni ta’ adattamenti
għad-Direttiva 2001/80/KE dwar il-limitazzjoni tal-emissjonijiet minn
impjanti kbar tal-kombustjoni, kif ukoll l-implimentazzjoni mill-Partijiet
Kontraenti tal-Komunità tal-Enerġija tal-Anness V tal-Kapitolu III u
tal-Artikolu 72(3) sa (4) tad-Direttiva 2010/75/UE dwar
l-emissjonijiet industrijali (il-prevenzjoni u l-kontroll integrati
tat-tniġġis). Abbażi ta’ dan, il-Kummissjoni ppreżentat lill-Kunsill
Ministerjali proposta għal Deċiżjoni dwar l-implimentazzjoni
tad-Direttiva 2001/80/KE u dwar l-implimentazzjoni
tad-Direttiva 2010/75/UE u li temenda l-Artikolu 16 u
l-Anness II tat-Trattat;
·                        
l-adozzjoni mill-Komunità tal-Enerġija
tar-Regolament tal-Kummissjoni (UE) Nru 147/2013
tat-13 ta' Frar 2013 li jemenda r-Regolament (KE)
Nru 1099/2008 tal-Parlament Ewropew u tal-Kunsill dwar l-istatistika dwar
l-enerġija, fir-rigward tal-implimentazzjoni ta’ aġġornamenti ta’ kull xahar u
annwali għall-istatistika dwar l-enerġija fil-Komunità tal-Enerġija. 
[1]               Rapport mill-Kummissjoni lill-Parlament Ewropew u
lill-Kunsill skont l-Artikolu 7 tad-Deċiżjoni 2006/500/KE (It-Trattat
dwar il-Komunità tal-Enerġija) (COM(2011)105 final).
[2]               It-3127 laqgħa tal-Kunsill tat-Trasport,
tat-Telekomunikazzjoni u tal-Enerġija (il-punti dwar l-Enerġija) li saret fi
Brussell fl-24 ta' Novembru 2011.
[3]               ĠU L 198, 20.7.2006, p. 15.